На вясновых канікулах на базе нашай гімназіі-каледжа пройдзе II Рэспубліканскі конкурс юных піяністаў імя Уладзіміра Кузменкі. Ён стаў прадаўжальнікам фестывалю-конкурсу з працяглай гісторыяй “Вясновыя сустрэчы”, які ўзнік з маёй ініцыятывы. Сёлета паспрабую арганізаваць для ўдзельнікаў майстар-класы ад нашых педагогаў, якія валодаюць шыкоўным метадычным і практычным досведам. А на будучыню хацелася б пераняць практыку маскоўскіх калег па правядзенні профільных летнікаў. Прынамсі, Цэнтральная музычная школа пры Маскоўскай дзяржаўнай кансерваторыі імя Пятра Чайкоўскага ладзіць міжнародную летнюю творчую школу. Нашы дзеці таксама туды ездзілі, а потым дзяліліся ўражаннямі, як жылі ў інтэрнаце ЦМШ, тыдзень займаліся з педагогам, напрыканцы прымалі ўдзел у адмысловым канцэрце. Так установа з аднаго боку зарабляе пазабюджэтныя грошы, з другога — забяспечвае сабе набор на наступны навучальны год. На маю думку, у Беларусі мела б сэнс наладзіць працу такой школы бясплатна, але з мэтай адсачыць сітуацыю з юнымі музыкантамі па краіне, дапамагчы педагогам, якія хочуць пракансультавацца ў нашых выкладчыкаў, ды завесці картатэку на таленавітых дзяцей. Здаецца, такі летнік пайшоў бы ўсім на карысць.